คปภ.ผ่อนผันชำระเบี้ยประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.เห็นชอบให้ธุรกิจประกันชีวิตผ่อนผันระยะเวลาชำระเบี้ยประกันชีวิตและการต่ออายุกรมธรรม์ประกันชีวิตให้แก่ผู้เอาประกันภัยตามที่สมาคมประกันชีวิตไทยเสนอ 
ทั้งนี้ ได้ขยายระยะเวลาผ่อนผันการชำระเบี้ยประกันชีวิตให้แก่ผู้เอาประกันภัยที่ประสบอุทกภัยออกไปไม่เกิน 91 วัน จากเดิมบริษัทส่วนใหญ่จะกำหนดไว้เป็น 31 วัน เพื่อช่วยเหลือผู้ถือกรมธรรม์ประกันชีวิตให้ไม่ต้องกังวลเรื่องกรมธรรม์ประกันชีวิตจะขาดอายุระหว่างที่ได้รับความเดือดร้อนจากอุทกภัย และกรณีที่ประชาชนไม่สามารถต่ออายุกรมธรรม์ประกันชีวิตได้ ทางบริษัทประกันชีวิตจะมีการผ่อนผันโดยไม่คิดดอกเบี้ย และ/หรือ ไม่ตรวจสุขภาพผู้เอาประกันชีวิตที่ต่ออายุกรมธรรม์ประกันชีวิต โดยกรมธรรม์ประกันชีวิตจะต้องขาดอายุไม่เกิน 6 เดือน นับแต่วันที่กรมธรรม์ประกันชีวิตขาดอายุ ซึ่งการผ่อนผันระยะเวลาการชำระเบี้ยประกันชีวิต และการต่ออายุกรมธรรม์ประกันชีวิตหรือการกลับคืนสู่สถานะเดิมของกรมธรรม์ประกันชีวิตจะให้เฉพาะผู้ถือกรมธรรม์ประกันชีวิตที่อาศัยอยู่ในเขตพื้นที่ ซึ่งทางราชการประกาศเป็นเขตประสบอุทกภัยเท่านั้นโดยขณะนี้ มีบริษัทประกันชีวิตสนใจเข้าร่วมการช่วยเหลือประชาชนแล้ว จำนวน 21 บริษัท หากมีข้อสงสัยสอบถามข้อมูลเพิ่มเติมได้ที่ สายด่วนประกันภัย 1186 ทั่วประเทศ